作者:杜牧
標題:春日言懷寄虢州李常侍十韻
內容:岸蘚生紅藥，巖泉漲碧塘。地分蓮嶽秀，草接鼎原芳。雨派潈漴急，風畦芷若香。織蓬眠舴艋，驚夢起鴛鴦。論吐開冰室，詩陳曝錦張。貂簪荊玉潤，丹穴鳳毛光。今日還珠守，何年執戟郎。且嫌遊晝短，莫問積薪長。無計披清裁，唯持祝壽觴。願公如衛武，百歲尚康強。